SKRIFTLIG FORESPØRGSEL E-1970/01

af David Bowe (PSE) til Kommissionen

(5. juli 2001)

Om: Forbindelsen mellem Crohns sygdom og paratuberkulose

Har Kommissionen udarbejdet planer af nogen art om hurtigt at fjerne Mycobacterium Avium Paratuberculosis (MAP) fra fødekæden, da den i henhold til EF's direktiv 93/88/EØF(1) som ændret ved EF's direktiver 97/59/EF(2) og 97/65/EF(3) er klassificeret som et patogen?

(1) EFT L 268 af 29.10.1993, s. 71.

(2) EFT L 282 af 15.10.1997, s. 33.

(3) EFT L 335 af 6.12.1997, s. 17.

Svar afgivet på Kommissionens vegne af Anna Diamantopoulou

(5. september 2001)

Europa-Parlamentets og Rådets direktiv 2000/54/EF af 18. september 2000 om beskyttelse af arbejdstagerne mod farerne ved at være udsat for biologiske agenser under arbejdet(1) kodificerer Rådets direktiv 90/679/EØF af 26. november 1990(2), som er blevet ændret væsentligt flere gange blandt andet ved de direktiver, som nævnes af det ærede medlem (97/59/EF, 97/65/EF et 93/88/EF).

I henhold til artikel 2, litra c, afsnit 2, skal biologiske agenser klassificeres i fire risikogrupper i henhold til infektionsrisikograd. Agenserne Mycobacterium Avium/intracellulare og Mycobacterium Paratuberculosis er klassificeret som biologisk agens i gruppe 2 og kan forårsage sygdom hos mennesker og være til fare for arbejdstagerne; lille risiko for spredning til samfundet; der findes sædvanligvis effektiv profylakse eller behandling (se artikel 18 og bilag III til direktiv 2000/54/EF).

På baggrund af mistanken om, at Crohns sygdom hos mennesker og paratuberkulose hos dyr kan være forårsaget af den samme organisme, Mycobacterium Avium Paratuberculosis (Map), har Kommissionen bedt sine videnskabelige udvalg om en udtalelse. Den Videnskabelige Komité for Dyrs Sundhed og Trivsel undersøgte spørgsmålet og offentliggjorde den 21. marts 2000 resultaterne på Internettet(3). Konklusionen var, at den for øjeblikket foreliggende dokumentation ikke er tilstrækkelig til at be- eller afkræfte, at Mycobacterium Paratuberculosis er et forårsagende agens i forbindelse med i hvert fald nogle tilfælde af Crohns sygdom hos mennesker. Der er dog grund til at anføre, at der hurtigst muligt bør foretages flere undersøgelser for at løse problemet.

Forskningsaktiviteter vedrørende både Crohns sygdom og paratuberkulose er blevet og bliver fortsat støttet under Fællesskabets række af rammeprogrammer for forskning og teknologisk udvikling inden for rammerne af biomedicin- og landbrugsprogrammerne og også under rammeprogram 5 inden for rammerne af programmet Livskvalitet og forvaltning af de levende ressourcer, navnlig nøgleaktion 2 Bekæmpelse af smitsomme sygdomme. Med hensyn til paratuberkulose hos kvæg er der nu etableret en samordnet aktion til oprettelse af et europæisk veterinært netværk for diagnose, epidemiologi og forskning i mycobakterielle sygdomme, som samler 28 laboratorier fra 15 medlemsstater og blandt andet omhandler betydningen af mycobakterielle infektioner for folkesundheden. Ydermere er der nu forhandlinger i gang vedrørende to projekter: Paratuberculosis epidemiology and risk assessment: novel approaches to identify strain specific markers (paratuberkulose-epidemiologi og risikovurdering: nye tilgangsvinkler til identificering af stammespecifikke markører) og The role of wildlife in the epidemiology of Mycobacterium avium subspecies paratuberculosis in domestic ruminants in Europe (vilde dyrs rolle i forbindelse med den med Mycobacterium Avium Paratuberculosis forbundne epidemiologi hos tamkvæg i Europa).

Disse projekter giver et bedre kendskab til paratuberkulose hos kvæg, hvilket det er nødvendigt at have for at kunne gennemføre overvågnings- og bekæmpelsesforanstaltninger.

Da der ikke er påvist nogen forbindelse mellem Crohns sygdom og paratuberkulose hos dyr, findes der ingen specifikke regler vedrørende paratuberkulose i den nuværende fællesskabslovgivning vedrørende fødevarehygiejne. Der findes dog visse generelle regler, i henhold til hvilke kød og mælk fra klinisk syge dyr, som for eksempel lider af paratuberkulose, dog ikke kan anvendes til konsum. Disse bestemmelser findes i Rådets direktiv 64/433/EØF om sundhedsmæssige problemer vedrørende handelen med fersk kød inden for Fællesskabet(4) og Rådets direktiv 92/46/EØF om sundhedsbestemmelser for produktion og afsætning af rå mælk, varmebehandlet mælk og mælkebaserede produkter(5).

Kommissionen følger situationen og forskningen i paratuberkulose samt Crohns sygdom nøje og træffer øjeblikkeligt hensigtsmæssige foranstaltninger til at beskytte forbrugernes sikkerhed, hvis der skulle opstå grund til bekymring.

(1) EFT L 262 af 17.10.2000.

(2) EFT L 374 af 31.12.1990.

(3) Possible links between Crohn's disease and Paratuberculosis, rapport fra Den Videnskabelige Komité for Dyrs Sundhed og Trivsel vedtaget den 21. marts 2000, http://europa.eu.int/comm/food/fs/sc/scah/out38_en.pdf.

(4) EFT B 121 af 29.7.1964 (ændret), EFT L 257 af 28.9.1985.

(5) EFT L 268 af 14.9.1992 EFT L 41 af 18.2.1993.